Document ID: 31995D0030

A Bizottság határozata
(1995. február 10.)
a Marokkóból származó halászati és akvakultúra-termékek behozatalára vonatkozó különleges feltételek megállapításáról
(EGT vonatkozású szöveg)
(95/30/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [1] és különösen annak 11. cikke (1) bekezdésére,
mivel a Bizottság szakértőinek egy csoportja ellenőrző látogatást tett Marokkóban a halászati termékek előállítása, tárolása és Közösségbe történő feladása körülményeinek ellenőrzése céljából;
mivel a halászati termékek egészségügyi vizsgálatára és ellenőrzésére vonatkozó marokkói jogszabályok rendelkezései egyenértékűnek tekinthetők a 91/493/EGK irányelv által megállapítottakkal;
mivel Marokkóban a "Direction de l'Elevage, Ministère de l'Agriculture" (DEMA) képes a hatályban lévő jogszabályok alkalmazásának hatékony ellenőrzésére;
mivel a 91/493/EGK irányelv 11. cikke (4) bekezdésének a) pontjában említett egészségügyi bizonyítvány megszerzésére vonatkozó eljárásnak ki kell terjednie egy bizonyítványminta meghatározására, a kiállítás nyelvre (nyelveire) vonatkozó minimumkövetelményekre, valamint a bizonyítvány aláírására jogosult személy beosztására;
mivel a 91/493/EGK irányelv 11. cikke (4) bekezdésének b) pontja értelmében a halászati termékek csomagolásán el kell helyezni egy jelölést, amely feltünteti a harmadik ország nevét és a származási létesítmény engedélyezési számát;
mivel a 91/493/EGK irányelv 11. cikke (4) bekezdésének c) pontja értelmében össze kell állítani az engedélyezett létesítmények jegyzékét; mivel ezt a jegyzéket a DEMA Bizottságnak szóló közleménye alapján kell összeállítani; mivel ezért a DEMA feladata biztosítani a 91/493/EGK irányelv 11. cikke (4) bekezdésében e célból megállapított rendelkezések betartását;
mivel a DEMA hivatalos biztosítékokat nyújtott a 91/493/EGK irányelv mellékletének V. fejezetében megállapított szabályok betartásáról, valamint az említett irányelv által megállapítottakkal egyenértékű, a létesítmények engedélyezésére vonatkozó követelmények teljesítéséről;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Marokkóban a "Direction de l'Elevage, Ministère de l'Agriculture" (DEMA) a halászati és akvakultúra-termékek 91/493/EGK irányelv követelményeinek való megfelelését ellenőrző és igazoló illetékes hatóság.
2. cikk
A Marokkóból származó halászati és akvakultúra-termékeknek az alábbi feltételeknek kell megfelelniük:
1. minden szállítmányt egy megfelelően kitöltött, aláírt, keltezett egészségügyi bizonyítvány számozott eredeti példányának kell kísérnie, mely összhangban van az A. mellékletben meghatározott mintával, és egyetlen lapból áll;
2. a termékeknek a B. mellékletben felsorolt engedélyezett létesítményekből kell származniuk;
3. a tartósított élelmiszerek gyártására szánt, ömlesztett, fagyasztott halászati termék kivételével minden csomagon letörölhetetlen betűkkel kell feltüntetni a "Marokkó" szót és a származási létesítmény engedélyezési számát.
3. cikk
(1) A 2. cikk 1. pontjában említett bizonyítványokat az ellenőrzés helye szerinti tagállam legalább egy hivatalos nyelvén kell kiállítani.
(2) A bizonyítványokon fel kell tüntetni a DEMA képviselőjének nevét, beosztását és aláírását, valamint a DEMA többi bejegyzésétől eltérő színű hivatalos pecsétjét.
4. cikk
Ezt a határozatot 1995. március 1-jétől kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 1995. február 10-én.

Labels: 0
3
18
6